Levi Stubbs

Levi Stubbles (artistnavn Levi Stubbs, født 6. juni 1936 i Detroit, død 17. oktober 2008 samme sted) var en rhythm-and-blues-sanger fra USA, mest kjent som førstesanger (baryton) i gruppa The Four Tops.

Stubbs begynte karrieren som profesjonell sanger i 1954, da han og kameratene Abdul Fakir, Renaldo Benson og Lawrence Payton starta The Four Aims. De skifta seinere navn til The Four Tops. Denne besetninga beholdt de fram til Payton døde i 1997. Stubbs gikk ut av gruppa på grunn av dårlig helse i 2000, og han døde åtte år seinere.

På 1960-tallet hadde The Four Tops kontrakt med plateselskapet Motown, og de var lenge selskapets nest mest populære mannlige gruppe (etter The Temptations). Stubbs sang hovedstemmen på de fleste av gruppas innspillinger, blant annet hits som «Baby I Need Your Loving», «I Can't Help Myself (Sugar Pie, Honey Bunch)», «It's the Same Old Song», «Reach Out I'll Be There», «Standing in the Shadows of Love», «Bernadette», «Still Water (Love)» og «Ain't No Woman (Like the One I've Got)».Oversikt over listeplasseringene til The Four Tops, på nettstedet Allmusic.com; besøkt 5. februar 2016.

Stubbs har også deltatt en del i film, blant annet var han stemmen til den kjøttetende planten Audrey II i musikalfilmen Little Shop of Horrors.Levi Stubbs' meritter på film, på Internet Movie Database; besøkt 5. februar 2016.

Broren Joe sang i The Falcons, The Contours og The Originals,Joe Stubbs' profil på nettstedet Discogs.com; besøkt 5. februar 2016. og sangeren Jackie Wilson var søskenbarnet deres.

I 1986 hadde Billy Bragg en hit med sangen «Levi Stubbs' Tears», om hvordan slikt som musikk kan være en trøst når livet går en imot: «She takes off the Four Tops tape and puts it back in its case / When the world falls apart some things stay in place / Levi Stubbs' tears run down his face».Teksten gjengitt fra Billy Bragg: A Lover Sings. Selected Lyrics, Faber & Faber 2015, ISBN 9780571328611. For opplysning om listeplassering, se nettstedet OfficialChart.com; besøkt 5. februar 2016.

 Referanser 

 Kilder 
 Penny Valentine: «Levi Stubbs», nekrolog i The Guardian 17. oktober 2008; besøkt 5. februar 2016. (Nekrologen oppgir fødselsdatoen til å være 6. april, men andre kilder, inkludert gravsteinen, sier 6. juni.)

 Eksterne lenker 



Kategori:Sangere fra USA
Kategori:Medlemmer av Rock and Roll Hall of Fame (gruppemedlem)
Kategori:Personer fra Detroit